Den karelo-finske sosialistiske sovjetrepublikk

Den karelo-finske sosialistiske sovjetrepublikk var en delrepublikk i Sovjetunionen fra 1940 til 1956.

Den ble opprettet i 1940, da Den karelske autonome sosialistiske sovjetrepublikk, etablert i 1923, ble slått sammen med territorium i Øst-Karelen som Sovjetunionen hadde okkupert under vinterkrigen. Ved freden i Moskva i mars 1940 måtte Finland avstå disse territoriene til Sovjetunionen.

Nesten hele den finsk-karelske befolkningen i Øst-Karelen hadde flyktet til Finland under krigen. Den karelo-finske sosialistiske sovjetrepublikk kom derfor til å representere en folkegruppe som utgjorde et lite mindretall, noe som ellers ikke var vanlig. Det kan ha vært for å legge press på Finland. I 1959 hadde sovjetrepublikken rundt 650 000 innbyggere, hvorav 85 000 (13 %) var finner eller kareler.

Den finske kommunisten Otto Ville Kuusinen, som hadde ledet Terijokiregjeringen, var formann i presidiet i Det øverste sovjet i Den karelo-finske sosialistiske sovjetrepublikk i hele dens levetid.

Etter den finske fortsettelseskrigen, da finske styrker hadde trengt langt inn i Øst-Karelen, ble Det karelske neset overført til Den russiske sovjetiske føderative sosialistrepublikk.

I 1956 mistet Den karelo-finske sosialistiske sovjetrepublikk statusen som delrepublikk, og den gikk tilbake til å bli Den karelske autonome sosialistiske sovjetrepublikk innenfor Den russiske sovjetiske føderative sosialistrepublikk. Øst-Karelen ble også utsatt for en sterk russifiseringspolitikk.

Etter oppløsningen av Sovjetunionen i 1991 er republikken videreført som Republikken Karelia i Russland.

Referanser

Eksterne lenker 
 

Karelo-finske
Tidligere sovjetrepublikker
Stater og territorier etablert i 1940
Stater og territorier opphørt i 1956
Karelen